Wees sonder bedrog - Suider Kruis
Home » Wees sonder bedrog
Posted on 2 Februarie 2020 31 Januarie 2020 by Pastoor Nico Visagie
Elke dag moet ons keuses uitoefen wat ander mense se lewens beïnvloed. Ek gaan nou 'n voorbeeld vat wat binne my veld van belangstelling lê. 'n Nuwe rekenaar speletjie verskyn op die mark en dis iets wat jy al lankal wou aanskaf, maar die prys is 'n bietjie hoog. Jy kan dit bekostig, maar dan gaan jy van jou ander uitgawes moet sny om alles vir die maand bymekaar te kan bring.
Dan hoor jy dan 'n vriend hierdie speletjie klaar het en dat hy dit van een of ander web ruimte afgelaai het waar mens nie hoef te betaal daarvoor nie. Jy begin wonder… miskien kan ek die speletjie by hom kry dan hoef ek nie enige geld daarvoor te betaal nie en so ook nie vir die res van die maand sonder geld te sit nie. Wie gaan in elke geval daarvan weet? Sonder om twee keer te dink, maak jy 'n afskrif van die speletjie en installeer dit vir jou. Jy is baie gelukkig en dit is alles wat jy nou altyd wou gehad het, maar dan kom die probleme.
Jy ry oor 'n spyker met jou motor en die spyker steek op so 'n plek in die band in dat die band nie reggemaak kan word nie. Jou enigste oplossing is om die band te vervang. Dan kry jy 'n aanmaning in die pos oor 'n verkeersboete wat al maande uitstaande is. Jy het skoon daarvan vergeet. Die boete plus die uitstaande fooie is hoog en jy wonder waarom die ongeluk jou nou so ry. Jy bid en lees Bybel elke dag en jou verhouding met die HERE is reg en jy wonder waarom die HERE hierdie goed oor jou laat kom.
Iets wat jy nie aan gedink het nie, is dat die HERE baie hoë waarde heg aan eerlikheid. Toe jy daardie rekenaar speletjie gekopieer het, het jy iemand se inkomste gesteel. Jy het onwetend 'n deur vir satan in jou lewe oopgemaak en jouself op 'n plek gesit waar die HERE jou nie kan beskerm nie.
Julle weet, as jy die HERE se grootste seëninge wil ontvang, dan moet jy 'n eerlike lewenspad bewandel. Sommige mense sal nou sê, maar wat van die Christene wat Bybels in China insmokkel? Is dit dan nie oneerlik nie? Die feit dat Bybels onwettig is in China, is die mens se eie wette, dis nie God se wet nie. Mense wat dus Bybels in China insmokkel is dus geregverdig om dit te doen, want hulle oortree nie enige van God se wette as hulle dit doen nie. Steel en oneerlikheid is egter 'n perd van 'n totaal ander kleur. Die HERE kan ons nie seën as ons kortpaaie wil vat nie. As jy die HERE se Kind is, dan behoort jy aan die HERE en dit beteken dat jy sonder bedrog moet wees!
Die HERE het ons baie lief en daarom sal Hy ons dissiplineer as ons sy wet oortree. Hy sal doelbewus toelaat sat satan jou so 'n bietjie in die modder rol sodat jy kan leer. Moet dus nie toe laat dat enige iets van die wêreld in jou hart gevind kan word nie, liewe Kind van die HERE. Leer uit jou foute. Elke dag stel die HERE verskillende paaie voor ons sodat ons kan oefen om altyd die regte pad te kies en daardeur te groei in heiligheid voor die HERE. Maak nie saak wat die keuse om die regte pad te loop jou nou kos nie, die HERE se seëninge sal later meer oorvloedig wees!
Moenie julle hande vuil maak met die bloed van oordeel nie. Bid eerder vir genade vir die wêreld en vergewe mekaar se oortredinge, selfs vir die wat dit glad nie verdien nie. Op daardie manier sal ons wees soos die Vader wat genade betoon aan almal; selfs die onregverdiges wat op die ou end net pionne is in die hande van satan.
Die HERE gaan terugkom om alles reg te maak, maar tot daardie dag moet ons bid vir genade. Bring die wat oortree na die troon van die Vader in gebed. Bid, want die tyd is so kort en die HERE wil nie hê dat een verlore moet gaan nie. Dis nog nie te laat nie!